Óhætt er að segja að nýjasti bíll í bílaflota Tesla , svokallaður Cybertruck , hafi vakið athygli víða um heim . Bílinn , sem er eiginlegur pallbíll , var kynntur við mikla viðhöfn í síðustu viku . Viðburðarins verður helst minnst fyrir nokkuð vandræðalegt augnablik , en Elon Musk forstjóri Tesla fullyrti að rúður bílsins væru svo sterkar að ómögulegt væri að brjóta þær . Til að sýna fram á það bað Musk aðstoðarmann sinn að grýta stálkúlu í rúður bílsins . Það fór þó ekki betur en svo að myndarlegar sprungur mynduðust í rúðurnar , líkt og sjá má á myndinni hér að neðan . Musk má þó eiga það að rúðurnar brotnuðu ekki í þúsund mola líkt og hefði gerst við rúður flestra bifreiða við sömu aðstæður . En eitt er ljóst að sitt sýnist hverjum um útlit og hönnun bílsins og hafa m.a. fjölmargir spéfuglar gert grín að bílnum á samfélagsmiðlum . Danski leikfangaframleiðandinn LEGO hefur , eins og svo margir aðrir , sína skoðun á bílnum , en Facebook færsla fyrirtækisins , sem sjá má hér að neðan , hefur vakið mikla kátínu netverja . Í umræddri færslu hæðist leikfangaframleiðandinn að nýjasta meðlimi Tesla-fjölskyldunnar . Í færslunni er mynd af hefðbundnum og fábrotnum LEGO-kubb sem búið er að festa fjögur hjól undir . Í texta við myndina kynnir LEGO framtíðarbíl til leiks og segir hann óbrjótanlegan . Líkt og Viðskiptablaðið fjallaði um á dögunum þá hafa tæplega 150 þúsund forpantanir borist fyrir nýja pallbílnum . Forpöntun kostar þó aðeins 100 Bandaríkjadali , rúmar 12 þúsund krónur , og er endurgreiðanleg .